Titkos adatgyűjtés – Der Spiegel: nem lesz német-amerikai megállapodás az egymás elleni kémkedés tiltásáról | MON
MON Titkos adatgyűjtés - Der Spiegel: nem lesz német-amerikai megállapodás az egymás elleni kémkedés tiltásáról
2013.11.10 20:39; Frissítve:	 2013.11.10 20:39;
Titkos adatgyűjtés – Der Spiegel: nem lesz német-amerikai megállapodás az egymás elleni kémkedés tiltásáról
Berlin, 2013. november 10., vasárnap (MTI) – Elutasítják az amerikai nemzetbiztonsági szolgálatok, hogy az Egyesült Államok megállapodást kössön Németországgal az egymás elleni kémkedés tiltásáról, ezért a tervezett megállapodásból nem lesz semmi – írta a Der Spiegel.
A német hírmagazin vasárnap megjelent számában beszámolt a német szövetségi hírszerzés (BND) és az alkotmányvédelmi hivatal (BfV) – a belső elhárítás – vezetőinek az előző héten folytatott amerikai megbeszéléseiről, amelyen a lap szerint “egy millimétert sem” sikerült előrehaladni a kémkedés kölcsönös tiltásának ügyében.
A Nemzetbiztonsági Ügynökség (NSA) és a Központi Hírszerző Ügynökség (CIA) vezetői csupán egy általánosságokat tartalmazó egyezmény kidolgozására hajlandóak, amelyben rögzítik az amerikai és a német szolgálatok közötti együttműködés alapelveit. Az egymás elleni kémkedés tiltását elsősorban azért nem akarják belevenni a dokumentumba, mert ezzel elismernék, hogy korábban kémkedtek Németország ellen. Elutasítják a német kérést azért is, mert más országok is követelhetik az őket érintő amerikai titkosszolgálati tevékenység leállítását, ha Németországnak engednek – magyarázták a lap német forrásai az amerikai álláspontot.
A berlini kancellári hivatalban már nem számítanak arra, hogy sikerül a német igényeknek megfelelő egyezményt kidolgozni, és a transzatlanti kapcsolatok fontossága miatt nem akarják feszíteni a húrt – írta a Der Spiegel. A jelenlegi állás szerint az várható, hogy az év végéig tető alá hoznak egy nyilatkozatot a titkosszolgálati együttműködés “új formájáról”, amelyet a két külügyminisztérium vagy a kancellári hivatal és a Fehér Ház jegyez majd, törvényhozási hozzájárulást igénylő kormányközi szerződés viszont nem lesz sem az együttműködésről, sem az egymás elleni kémkedés tiltásáról.
Ugyanakkor a BND és a BfV vezetőinek amerikai útja mégis sikeres, mert az amerikai szolgálatok vezetői megígérték, hogy összeállítanak egy “Németország csomagot”, amely tartalmazza azokat a német vonatkozású információkat, amelyek szerepelnek az Edward Snowden, az NSA és a CIA egykori alkalmazottja által kiszivárogtatott titkosszolgálati dokumentumokban. Ez “hatalmas előrelépés” lenne a német kormány számára, hiszen így nem a sorra megjelenő leleplező cikkekből kellene tájékozódni, hanem előre lehetne tudni, hogy mi mindent tartalmaz még a Snowden-akta – írta a Der Spiegel.
Címkék: Amerika, Der Spiegel, kémkedés, megállapodás, német, Titkos adatgyűjtés
A magyar edző a második leghosszabb ideje hivatalban lévő szakember a Bundesligában.	tovább »